《伤春怀归》
唐代·独孤及

谁谓乡可望，望在天地涯。但有时命同，万里共岁华。

昨夜南山雨，殷雷坼萌芽。源桃不余欺，先发秦人家。

寂寂户外掩，迟迟春日斜。源桃默无言，秦人独长嗟。

不惜中肠苦，但言会合赊。思归吾谁诉，笑向南枝花。

作者简介：独孤及（725～777），唐朝散文家，字至之，河南洛阳人，天宝末，以道举高第，补华阴尉。代宗召为左拾遗，俄改太常博士。迁礼部员外郎，历濠、舒二州刺史，以治课加检校司封郎中，赐金紫。徙常州，卒谥曰宪。集三十卷，内诗三卷，今编诗二卷。